ברוך דב פוברסקי

הרב בָּרוּךְ דֹב פּוֹבַרְסְקִי (ר' בערל; נולד בד' באלול ה'תרצ"א, 17 באוגוסט 1931) הוא ראש ישיבת פוניבז' בבני ברק וחבר במועצת גדולי התורה של דגל התורה.

==קורות חייו==
נולד בקלצק (אז בפולין) לרב דוד פוברסקי, לימים ראש ישיבת פוניבז'. בהיותו בן שלושה חודשים עקרה משפחתו לברנוביץ', שם כיהן אביו כר"מ בישיבת אוהל תורה. בהיותו בן עשר עלה לארץ ישראל עם משפחתו. עם בואו למד בישיבת "אור התלמוד" שעל-יד ישיבת היכל התלמוד בתל אביב ובאופן בלתי רשמי גם בישיבת "אחי תמימים" חב"ד בתל אביב, שם שימש אביו כר"מ ראשי. בזמן קיץ של שנת תש"ד למד בישיבת חברון כנסת ישראל. באותו זמן הוקמה ישיבת פוניבז' בבני ברק, ובקיץ של אותה שנה עבר ללמוד בישיבה, זמן קצר לאחר שאביו מונה לר"מ בה. למד בחברותא עם הרב אריה פינקל. בבחרותו התקרב לרב אברהם ישעיהו קרליץ ולרב יצחק זאב הלוי סולובייצ'יק.

בשנת ה'תשי"ד, זמן קצר לאחר נישואיו, מונה על ידי הרב יוסף שלמה כהנמן למגיד שיעור בישיבת פוניבז'. במשך השנים הוא כיהן כר"מ יחד עם הרב גרשון אדלשטיין והרב מרדכי שלמה ברמן, לצידם של ראשי הישיבה המבוגרים הרב שמואל רוזובסקי, הרב אלעזר מנחם מן שך ואביו. בנוסף הוא מסר בישיבה שיעורים בסדר קדשים לחבורת בחורים ואברכים.

לאחר פטירתם של שלושת ראשי הישיבה הוותיקים התגלע סכסוך בישיבת פוניבז'. על פי פסיקת בית הדין, החל הרב פוברסקי בחודש אייר ה'תש"ס באמירת "שיעור כללי" לבני הישיבה, ובכך הפך למעשה מר"מ לראש ישיבה, יחד עם הרב גרשון אדלשטיין.

מלבד שיעוריו בישיבת פוניבז' מוסר הרב פוברסקי שיעורי תורה באירועים שונים, כגון ירחי כלה בישראל ובתפוצות, כינוסים תורניים, ובישיבות נוספות הן מהחוג הליטאי והן מהספרדי והחסידי.

בעבר היה מוסר שיעור כללי מדי שבוע בישיבת באר אברהם של חסידות סלאנים.

בשנת ה'תשס"ו הקים יחד עם הרב אשר וייס ישיבה גדולה חסידית בירושלים בשם "דרכי תורה", במטרה לשלב בין סגנון הלימוד הליטאי להווי החסידי, בישיבה זו הוא מסר שיעור כללי מדי חודש.

בשנים ה'תשמ"ב - ה'תשמ"ג הוציא לאור את ספרי דודו הרב אריה לייב מאלין, שני כרכים בשם "חידושי רבי אריה לייב".

במשך שנים סירב הרב פוברסקי לעסוק בתחומים פוליטיים. עם זאת, בכ"ו באב ה'תשע"ב צורף כחבר למועצת גדולי התורה של דגל התורה.

בשנת ה'תש"ע הוא אירח בביתו את הרב יואל כהן, שלמד אצל אביו בישיבת תומכי תמימים בתל אביב. בשנת ה'תשע"ד התראיין לשבועון כפר חב"ד וסיפר שהוא מקבל מדי שבוע שיחה מודפסת של הרבי מחב"ד הרב מנחם מנדל שניאורסון ומתרשם מגאונותו ומבקיאותו. כמו כן מבקרים אצלו רבנים חב"דיים, כדוגמת הרב מאיר אליטוב,<ref></ref> הרב אליעזר ברוד<ref></ref> והרב עזרא שוחט.<ref></ref>

הרב פוברסקי הוא יושב ראש ועדת פרס לספרות תורנית בני ברק ויו"ר ועדת פרס תחרות חיבורים תורניים של מפעל הפיס.

== משפחתו ==
נשוי ללאה, בתו של הרב ישראל חיים קפלן, חתנו של המשגיח הרב ירוחם ליבוביץ, ראש ישיבת תורת חסד שבבריסק ליטא, לאחר השואה כיהן בישיבת בית מדרש עליון במונסי.

ילדיו:
* הרב ירוחם - ר"מ בישיבת באר אברהם של חסידות סלאנים בבני ברק
* הרב אברהם צבי - משגיח בישיבת עטרת שלמה ראשון לציון ובעבר ר"מ בישיבת יקירי ירושלים
* הרב רפאל בנימין (חתנו של הרב משה פינקל, בנו של הרב אליעזר יהודה פינקל) ראש כולל קול מהיכל בירושלים
* חסיה - נשואה לרב חיים פרץ ברמן, בנו של הרב מרדכי שלמה ברמן; ר"מ בישיבת פוניבז'
* חוה - נשואה לרב יצחק זאב הלוי סולובייצ'יק.
* הרב ישראל חיים (חתנו של הרב חיים שלמה ליבוביץ) - ראש כולל לדיינות
* רבקה - נשואה לרב אליהו גורביץ, ר"מ בישיבת גייטסהד באנגליה ובנו של הרב אברהם, ראש הישיבה
* הרב שלום - מעורכי תלמוד ירושלמי בהוצאת מכון המאור וראש כולל של הרב וינפלד בירושלים.

== ספריו ==
*בד קודש - חידושים על הש"ס. זכה בפרס הרב קוק בשנת תשכ"ו.
*בד קודש - על התורה - חידושים על התורה (דברים שנאמרו בעל פה ושוכתבו על ידי תלמידים).
*שיעורי הגרב"ד פוברסקי - סיכום שיעורי הרב שנכתבו על ידי תלמידים

==קישורים חיצוניים==

* 
* [http://www.beinenu.com/rabbis/הרב-בר%D%95%D7%91%D7%A8%D7%A1%D7%A7%D7%99 שיעור לצפייה במסגרת "ירחי כלה" שע"י ישיבת פוניבז'] באתר "בינינו"
* [http://www.beinenu.com/faceted_search/results/פוברסקי%20ברוך משיעורי הרב ברוך דב פוברסקי], לצפייה באתר בינינו
* חזקי שטרן, [https://www.kikar.co.il/yeshiva-world/431979 סייעתא דשמיא לרמב"ם? הגרב"ד פוברסקי חשף מעשה עם החזון איש] באתר כיכר השבת, 27.11.22
* [https://www.inn.co.il/tags/הרב_דב_פוברסקי/ כל הכתבות על הרב פוברסקי], באתר ערוץ 7
* 

==הערות שוליים==

קטגוריה:ראשי ישיבת פוניבז'
קטגוריה:זוכי פרס הרב קוק
קטגוריה:בוגרי ישיבת חברון כנסת ישראל
קטגוריה:בוגרי ישיבת פוניבז'
קטגוריה:חברי מועצת גדולי התורה של דגל התורה
קטגוריה:חברי נשיאות מפעל הש"ס
קטגוריה:מחברי ספרי חידושים על התורה
קטגוריה:ישראלים שנולדו ב-1931